Neurospora

[miniatura|O alimento fermentado [oncom, faise usando *Neurospora intermedia* var. *oncomensis*]]
***Neurospora*** é un xénero de fungos ascomicetos. O nome do xénero, que significa "espora nervio", fai referencia ás características estriacións que teñen as súas esporas, que lembran axóns de nervios.

A especie mellor coñecida deste xénero é *Neurospora crassa*, un organismo modelo de uso común en bioloxía. *Neurospora intermedia* var. *oncomensis* crese que é o único balor pertencente a *Neurospora* que se usa na produción de alimentos (para facer o oncom).

## Características 
As especies de *Neurospora* son balores que forman colonias que se estenden moito, con abundante produción de ascocarpos. Os ascocarpos son superficiais ou inmersos, periteciais e ostiolados ou cleistoteciais e non-ostiolados, pilosos ou glabros, de cores escuras. O peridio é membranoso, os ascos cilíndricos, clavados ou subesféricos, cunha parede persistente ou evanescente, usualmente cunha estrutura engrosada e non-amiloide no ápice, usualmente de 8 esporas. As ascósporas son aproximadamente fusiformes, elipsoidais ou case esféricas, de hialinas a marróns amareladas ou marróns oliváceas, facéndose escuras e opacas ao maduraren, a parede das ascósporas ten costelas lonxitudinais ou buratiños, algunhas veces son case lisas, con 1–2 (pero en casos raros ata 12) poros xerminais dispostos nos extremos das ascósporas, e están ausentes as vaíñas xelatinosas ou apéndices. Só se coñecen anamorfos nun número relativamente pequeno de especies, as cales pertencen a xénero de fungi imperfecti  ***Chrysonilia***. A especie tipo do xénero é *Neurospora sitophila* Shear.

## Sistemática 
O antigo xénero *Gelasinospora* está estreitamente relacionado e non se resolveu como grupo monofilético distinto, de modo que hoxe se inclúe como sinónimo de *Neurospora*. e pode sobrevivir nun medio mínimo (sales inorgánicos, glicosa, auga e biotina en ágar).

Os primeiros estudos de reprodución sexual en *Neurospora* fíxoos B. O. Dodge. Posteriormente utilizárona George Wells Beadle e Edward Lawrie Tatum en experimentos de mutacións por raios X para descubriren mutantes que se diferenciasen en necesidades nutricionais. Os resultados dos seus experimentos leváronos a propoñer a hipótese un xene-un encima, na cal postulaban que cada encima está codificado polo seu propio xene.

Infórmase das investigacións feitas con *Neurospora* semianualmente no Neurospora Meeting en Asilomar, California, coordinado polo Fungal Genetics Stock Center (FGSC). As cepas mutantes e de tipo silvestre de *Neurospora* están dispoñibles no FGSC. O FGSC tamén publica o Fungal Genetics Reports.

Persoas importantes na investigación con *Neurospora* foron:
*Bernard Ogilvie Dodge (1872–1960)
*Norman Giles
*Mary B. Mitchell
*Martha Merrow

## Reprodución sexual 
Na especie heterotálica *Neurospora crassa*, cómpre a interacción de cepas haploides de tipo de apareamento oposto para que se produza a reprodución sexual e a produción de ascósporas por meiose. As ascósporas despois restauran os individuos haploides de cada tipo de apareamento. A fase do ciclo vital é, pois, predominantemente haploide, pero, despois do apareamento, os núcleos non se fusionan inmediatamente: a cariogamia atrásase ata o mesmo comezo da meiose. o micelio resultante chámase heterocarion e non é diploide nin haploide. O xénero *Neurospora* tamén comprende especies homotálicas nas cales un só individuo haploide porta ambos os loci do tipo de apareamento e pode sufrir autofecundación que leva á meiose e á reprodución sexual. *Neurospora africana* é un exemplo de especie dese tipo. Ademais, algunhas especies de *Neurospora* dise que son pseudohomotálicas. Portan ambos os tipos de apareamento, mais están en núcleos separados do mesmo individuo. Nunha ascóspora inclúense dous núcleos haploides orixinados da mesma meiose. O individuo é así permanentemente heterocariótico. Exemplos deste sistema de apareamento son *Neurospora tetrasperma* e *Neurospora tetraspora*.
Como as especies heterotálicas sofren necesariamente algún grao de cruzamento con outras cepas poden beneficiarse dunha maior eficiencia de selección debido ás maiores taxas de recombinación efectiva. Ao contrario, as especies pseudohomotálicas e homotálicas nunca ou raramente se cruzan con outras cepas e non experimentan estes beneficios: en homotálicas observouse unha eficiencia reducida da selección negativa. Porén, tanto as especies heterotálicas coma as pseudohomotálicas benefícianse do enmascaramento dos alelos recesivos deletéreos na fase heterocariótica. Ademais, todas as especies obteñen os beneficios da meiose que inclúen a eliminación de danos no ADN inducidos polo estrés por reparación por recombinación homóloga e a formación de ascósporas resistentes ao estrés.

## Notas 
## Véxase tamén 
### Ligazóns externas 
* http://www.fgsc.net  Fungal Genetics Stock Center
* Neurospora Meeting, sitio web 
* Neurospora strains no FGSC
* Proxectos xenoma de Neurospora
* Fungal Cell Biology Group na Universidade de Edimburgo, Escocia. O sitio web inclúe moitas películas e imaxes de *Neurospora*.
* Fungal Genetics Reports 
* http://www.benchfly.com/blog/the-almighty-fungi-the-revolutionary-neurospora-crassa/ Montenegro-Montero A. (2010) "The Almighty Fungi: The Revolutionary Neurospora crassa". Unha visión histórica das moitas contribucións deste organismo á bioloxía molecular.
* Xenoma de *Neurospora crassa*